Papersnake/gushiwen huggingface dataset:
送李宪被召旧与其先侍郎游从
陆游（宋代）

早谒龙门鬓未秋，暮年乃复接英游。
海濒已幸见公子，瓜垄仍英访故侯。
霖雨即陪诸老进，德星肯为一方留？西城柳色青如许，欲挽长条特地愁。
满庭芳 赠徐道渊
马钰（金朝）

猛抛俗海，一志投玄。全真清静为先。心上无思无虑，无党无偏。无中得些雅趣，守清贫、度日随缘。自然理算，从今至古，罕有人言。惟有神翁苗裔，能承当，身中自是周圆。海底灵龟灵口，灵吸灵泉。灵光复喷绛阙，结金丹、一颗新鲜。无生灭，与山侗，共礼风仙。
咏史八首·鲍宣妻
蒲寿宬（宋代）

幡然弃旧习，布裙牵鹿车。
拜姑礼云毕，提甕汲自如。
富贵此一时，何可忘厥初。
题闯山亭
毛幵（宋代）

捲帘新雨霁，伏槛孤云没。心赏信无同，佳人眇天末。
送隐直侍行陜郊
刘敞（宋代）

相如忽将老，推挽竟无力。如何羁旅后，弃我复远适。

贫病束我羁，送子恨不得。时登高丘望，尘土蔽西北。

山河绕秦陇，关陜入胸臆。形胜悬眼前，顾盼生感激。

指陈出图像，踊跃效功绩。朝廷厌兵久，勉上平戎策。
孤愤吟十三首
高斯得（宋代）

先帝方归盛德园，龙輴半夜浙江边。
孤臣泣血无他请，愿把奸臣诉九天。
狡兔窟
黄淳耀（明代）

长铗归来债毕收，一窟已凿二窟留。长铗归来重结靷，齐王不寐君高枕。

嗟汝窟成伤汝国，他年兔葬元无窟。君不见赵城有客卖浆徒，慷慨劝君归旧都。

古来狐死犹丘首，兔窟狺狺皆国狗。
和友人鸳鸯之什
崔珏（唐代）

翠鬣红衣舞夕晖，水禽情似此禽稀。
暂分烟岛犹回首，只渡寒塘亦共飞。
映雾乍迷珠殿瓦，逐梭齐上玉人机。
采莲无限兰桡女，笑指中流羡尔归。
寂寂春塘烟晚时，两心和影共依依。
溪头日暖眠沙稳，渡口风寒浴浪稀。
翡翠莫夸饶彩饰，鸊鹈须羡好毛衣。
兰深芷密无人见，相逐相呼何处归。
舞鹤翔鸾俱别离，可怜生死两相随。
红丝毳落眠汀处，白雪花成蹙浪时。
琴上只闻交颈语，窗前空展共飞诗。
何如相见长相对，肯羡人间多所思。
跋巨然晓意图
丘葵（宋代）

秋曙已生白，朝暾尚潜红。
是时天地气，正在贞元中。
千峰虽历历，众树犹蒙蒙。
群动又将作，平秩一日东。
洒然人欲尽，天理将昭融。
静窗自展玩，妙处谁能穷。
九张机
佚名（宋代）

四张机。鸳鸯织就欲双飞。可怜未老头先白，春波碧草，晓寒深处，相对浴红衣。
广陵开元寺阁上作
罗隐（唐代）

满槛山川漾落晖，槛前前事去如飞。云中鸡犬刘安过，

月里笙歌炀帝归。江蹙海门帆散去，地吞淮口树相依。

红楼翠幕知多少，长向东风有是非。
与邵德芳同舍三首
林景熙（宋代）

年少同游古辟雍，文光万太扫秋虹。
不须旧事谈如梦，灯下相看亦梦中。
陈司直清风高节诗
吴宣（明代）

万虑消磨独此真，散为寒翠压游尘。鸾凰有道天谁管，鸿鹄无心奕自春。

帝圣敢言图象梦，臣愚端称采薇人。中肠更待从头说，怕怆清风白露神。
次韵柯弟太博见示超化牡丹
陈襄（宋代）

一朵鞓红折寺园，忽惊寒律动春暄。
非关花好难功接，自是天时变木根。
过杨村溪
张嵲（宋代）

坡陁两山间，沧波旦夕骛。高柳横澄流，岁久根全露。

细雨川上来，澜漪满沿溯。灌木生退滩，危桥架孤屿。

石濑斲春冰，山云粉轻絮。往岁忆经过，物色如雅素。

阳春日已远，叹息流年度。来轨不暂停，往躅自成故。

初为闽岭游，后指江东去。风急子规啼，何由傍归路。
和新浦侯斋前竹诗
江洪（南北朝）

本生出高岭，移赏入庭蹊。檀栾拂桂橑，蓊葱傍朱闺。

夜条风析析，晓叶露凄凄。箨紫春莺思，筠绿寒蛩啼。

不惜凌云茂，遂听群雀栖。愿抽一茎实，试看翔凤来。
次韵张舜民自御史出倅虢州留别
苏轼（宋代）

玉堂给札气如云，初喜湘累复佩银。
樊口凄凉已陈迹，（昔与张同游武昌樊口，来诗中及之。
）班心突兀见长身。
（台吏谓御史立处为班心。
）江湖前日真成梦，鄠杜他年恐卜邻。
此去若容陪坐啸，故应客主尽诗人。
去年
张耒（宋代）

去年四月多风雨，麦秀不实农夫苦。
今年麦好风雨调，万口嗷嗷饥待哺。
何事今晨还衣夹，朝日无光寒惨切。
天工与物无怨尤，安用日与人为仇。
妾薄幸
曹植（两汉）

还行秋殿层楼。
御辇从□好仇。
排玉闼□椒房。
丹帷楚组连纲。
召张世杰第十七
文天祥（宋代）

诏发西山将，熊虎亘阡陌。
笳鼓凝皇情，佳气向金阙。
小桃红·采莲湖上棹船回
杨果（元代）

采莲湖上棹船回，风约湘裙翠。一曲琵琶数行泪，望君归，芙蓉开尽无消息。晚凉多少，红鸳白鹭，何处不双飞。
杨芝林刺史息园
邹湘倜（清代）

宦海已倦游，言归谢华膴。投簪返故园，经营成别墅。

依冈构丘壑，高低辟花圃。涉趣有余欢，亭轩便容与。

林野娱清旷，看云倚杖拄。虑澹轻外萦，山居胜绾组。

往时牧巴中，廉能用勤补。兹脱世网羁，恬适情无岨。

我钦芝林翁，肥遁完出处。游赏戾息园，佳景凭挹抒。

培植缅旧德，慈孙能述祖。进退获居安，结庐爰得所。
西湖即事二首
张元凯（明代）

钱塘苏小茜罗衣，短棹穿花过钓矶。
望帝声中怨离别，梦儿亭下惜芳菲。
微风吹藻鳞鳞浪，落日衔山树树晖。
最是碧云随处合，美人乘兴夜忘归。
寄张元德秘书
郭忠孝（宋代）

良觌暌违数载馀，故人踪迹近何如。春秋藉子发精义，周易惭余无特书。

山阁停云愁绝处，屋梁落月梦回初。何时共剪西堂烛，尊酒论文剪野蔬。
春晚泛湖归偶赋
陆游（宋代）

十日雨晴湖水深，暖催新绿上横林。
分泥海燕穿花径，带犊吴牛傍柳阴。
夏近渐低游舫价，日斜殊费寺楼吟。
归来支枕还无事，一缕微烟看水沉。
以露雾风烟月晴雨江山雪为题咏梅十首 其十
周巽（元代）

九天飞瑶华，千树洒香雪。空谷寂无人，相看两清绝。
送王子文宰昭武 其四
真德秀（宋代）

堂堂先太史，一节贯初终。况有寿母贤，切切唯教忠。

承家谅匪寿，负任丘山崇。可不日汲汲，仰希前哲踪。

敬义两夹持，师友交磨砻。馀事作诗人，毋颛锼句工。
次韵陈君益见寄
邹浩（宋代）

冉冉岁云暮，泠然流水心。他邦勤短策，今日慰孤斟。

竹韵凌风远，花光受月侵。毫端落珠琲，三复故情深。
夏日偕同诸年友集于灵济宫
区大相（明代）

结驷情多暇，骖鸾路不赊。偶携中圣酒，来过上清家。

解带褰瑶草，倾壶藉洞花。相期炼灵液，携手五云车。
喻江宁欲遗蕲笛辞之
洪适（宋代）

蕲州美竹今古名，白云吹裂笛一声。臞儒所对笔墨客，长物虚寻疏比僧。

还君不用君莫怪，绮窗办得千金买。谁与移根到草堂，它日风来听天籁。
十月既望曾太仆席上见雪呈诸同年
李东阳（明代）

十月长安见雪初，舞风帘幕爱萧疏。寒欺烛影花相妒，浅映杯光玉不如。

五出未开应避汝，二毛新点正惭予。同年会里清时乐，欲赋丰年兴有馀。
临江仙 经东园故居
叶小纨（明代）

旧日园林残梦里，空庭闲步徘徊。雨干新绿遍苍苔。

落花惊鸟去，飞絮滚愁来。

探得春回春已暮，枝头累累青梅。年光一瞬最堪哀。

浮云随逝水，残照上荒台。
和袭美初冬偶作寄南阳润卿次韵
陆龟蒙（唐代）

逐日生涯敢计冬，可嗟寒事落然空。窗怜返照缘书小，

庭喜新霜为橘红。衰柳尚能和月动，败兰犹拟倩烟笼。

不知海上今清浅，试与飞书问洛公。
次韵师厚病间十首 其三
黄庭坚（宋代）

引镜照清骨，惊非曩时人。天地入喻指，芭蕉自观身。

陈力则已病，征财又室贫。古来支离疏，粟帛王所仁。
东湖荷花
释文珦（宋代）

酣红腻绿三千顷，总是波神变化成。
出自淤泥元不染，开於玉井旧知名。
暑天胜似凉天好，叶气过於花气清。
何事濂溪偏爱此，为他枝蔓不曾生。
玉华寺
宋球（宋代）

一径入云壑，游人高下行。绿萝垂绀幰，屏壁削层城。

山气蒸衣湿，松风洒面清。野僧遗万事，饱听石泉声。
夏暑
吴倧（金朝）

旧闻有西山，松风六月寒。
明当整襟屦，舒笑青云端。
招手尘外人，瀹泉采芳荪。
挽曹侍郎
方岳（宋代）

我昔识平川，初鸣偃室弦。
议题春雨夜，探榜晚秋天。
两柳今安在，枯梅画不传。
向来诗酒地，独立意茫然。
浮邱社诗上赵縠阳太史宪长 其五
霍与瑕（明代）

唐宋以前皆有记，由来此地是仙家。偷閒冉冉循芳径，纵目仙仙感岁华。

漫把真烟磨写字，旋淘丹井汲烹茶。诗成坐啸无人和，时向池塘数野花。
舟中新暑止酒
杨万里（宋代）

新暑酒不宜，作热妨夜睡。
不如看人饮，亦自有醉意。
彼饮吾为咽，所美过於味。
同舟笑吾痴，吾不羡渠醉。
安知醉与醒，谁似谁不似。
胡仲方归自武陵已过贱生尚烦追贺托柑致颂褒
项安世（宋代）

老后人间百不堪，形容今似过时柑。
液枯自断仙无分，面皱酒时佛作龛。
更说吴姬儿女事，且寻湘颂友生谈。
行装闻逐春风动，商乐无因饭相参。
病中复脚痛，终日倦坐遣闷
杨万里（宋代）

满眼生花雪满颠，者稀又过四双年。
谁知病脚妨行步，只见端双道坐禅。
随扇几旁犹嬾拾，捡书窗丁更能前。
世人总羡飞仙侣，我羡行人便是仙。
所思曲寄旷伯逵
刘崧（元代）

我所思兮西山之美人，爱而不见劳我心。美人娟娟隔云林，昔别遗我双南金。

东风吹行云，飘忽在远道。绿发青蛾眉，念此颜色好。

秋风八月芙蓉开，忆君寄书南浦来。芙蓉寒死十月露，忽复寄书重相催。

我行十八滩，滩水流浩浩。青天急雪乱回风，白日惊雷撼崇岛。

上有袅袅之绿萝，下有汎汎之回波。玄猿暝啼江月出，独不见之愁奈何。

愁奈何，风潇潇，山中岁晏不可以远招。雁鸿茫茫隔烟水，杨柳飒飒悲河桥。

愿携双绮罗，赠此远别者。新愁渺如雾，千里不得写。

早晚下南津，预将书报君。江空日暮不可见，望望西山多白云。
祖孝子求母诗
元明善（元代）

冷月酸风夜，长年闻哭声。母今犹在隶，儿亦欲无生。

岐路固多阻，人神孚至情。相逢还细认，悲喜此时并。
感花
宋庠（宋代）

前日来攀小园树，枝头蓓蕾无万数。
今朝置酒来赏花，已有残英伴飞絮。
春花如此将奈何，白日虽迟终不住。
莺歌蝶舞两矜春，见我长嗟亦飞去。
夏日偶成六首
曹勋（宋代）

雨湿云容廓太清，池边向晚喜闲行。
回溪曲港烟波绿，已有荷花照眼明。
逆旅题壁
吴芳华（清代）

胭粉香残可胜愁，淡黄衫子谢风流。但期死看江南月，不愿生归塞北秋。

掩袂自怜鸳梦冷，登鞍谁惜楚腰柔。曹公纵有千金志，红叶何年出御沟。
武功驿留题
李新（宋代）

雾卷马蹄尘自起，东风送渡咸阳水。
故园花木绿成围，犹向关中见桃李。
闻道春前雪最深，行人僵死薪如金。
羲和不肯为日驭，潜入北海分幽阴。
长安今过何曾识，此度刘郎老於昔。
终南入望眼长青，渭水翻波心更赤。
只今身在选官图，梦守么么五十余。
衣轻躍骏美年少，爱尔平时不读书。
离家后作
雍陶（唐代）

世上无媒似我希，一身惟有影相随。

出门便作焚舟计，生不成名死不归。
月夜泛舟
王元俸（明代）

满船明月浸虚空，荡漾清光一望同。

半世行藏浑是梦，十年尘事只如风。参差草色迷蓑艇，狼藉蘋花上钓筒。

添得五湖多少恨，夕阳江上正飞鸿。
瑞鹧鸪
赵希蓬（宋代）

把定离觞不肯斟。闻君未醉尽衷情。丁香空结千般恨，柳线难萦一片心。

只把文章酬素愿，莫贪歌舞阻归程。凭君试问湘江竹，班是阿谁旧染成。
偈颂一百三十三首 其九十六
释居简（宋代）

一棹鬼门关，横飞关外天。九华天下胜，趁得雪中看。

碧云暮合，云与僧闲。偶尔相逢到此间。
游宝相院
林观过（宋代）

古人期年变，拙政愧格顽。触此三伏暑，招提解征鞍。

好风随过雨，稻花秀可餐。南窗大榻凉，久输老僧閒。

盘飧息万虑，竹梧凛相看。清阴交蔽芾，直节不可干。

斯来结三友，欲去复盘桓。
古藤
释辉（宋代）

翠盖阴森高隐鹤，修条屈曲暗藏蛇。
闲来兀坐莓苔石，时见山禽扑落花。
咏史二十二首 其二十 后晋高祖
赵戣（宋代）

尊以父皇帝，赂之十六州。终无啖饭所，谁不石郎羞。
杂咏下 芷
洪适（宋代）

为爱草中香，灵均咏药房。行山踏蛇虺，系肘有名方。
江际
郑谷（唐代）

杳杳渔舟破暝烟，疏疏芦苇旧江天。
那堪流落逢摇落，可得潸然是偶然。
万顷白波迷宿鹭，一林黄叶送残蝉。
兵车未息年华促，早晚闲吟向浐川。
叶梦授送家园梅花且以绝句十五章见示次其韵 其八
李纲（宋代）

疏篱烟雨数枝斜，行路于今五见花。又向闽山和月摘，坐令流寓叹年华。
同学缪书屏
曹家达（清代）

自昔有道侣，弃职作散仙。误落尘网中，忽忽六十年。

会心不在远，脱略遗真诠。春荣不自恤，秋花有馀妍。

彭殇勿复问，道在逍遥篇。
十月菊 其二
潘牥（宋代）

先生嗜菊菊中仙，不把东篱博秫田。九日于中谁不爱，勤餐何可得延年。
暮春 其三
周文（先秦）

坐起愁如织，空斋但寂寥。不关风雨妒，春色为谁凋。
次韵六四叔村居即事十二绝
刘子翚（宋代）

辽鹤归来本姓丁，咿哑几见弄文绷。
人间过眼事如许，何用封侯羡戛羹。
拟寒山自述 其六
释咸静（宋代）

参禅脱生死，辄莫被魔使。八风一任吹，六尘终不污。

非语乱如麻，截断众流句。仰面看青天，立地超佛祖。
杨时可作十诗以寄河间诗之所及非吾僚则吾友也因悉次其韵以和之又以其所以赠我者复赠时可作还字韵 其八
赵鼎臣（宋代）

俗儒守一编，贱目则贵耳。不识古人书，岂识天下士。

君看李长吉，可但州县已。异时凤来仪，故自阿阁起。
十月即事呈彦章 其一
周孚（宋代）

衰病今年剧，阴寒此际频。烟溪长作暝，霜叶不成春。

北贡来何缓，西师信未真。平生绕朝策，吾亦愧斯人。
登河中鹳雀楼
司马扎（唐代）

楼中见千里，楼影入通津。
烟树遥分陕，山河曲向秦。
兴亡留白日，今古共红尘。
鹳雀飞何处，城隅草自春。
题莫干山
白玉蟾（宋代）

封到半天烟霭间，一卷仙书一粒丹。
城南城北无老树，又吹竹笛过前山。
揭天谣九首 其七
周玄（明代）

菱蒲泣露鸳鸯渚，香坟绮罗作尘土。碧玉斜明五五桥，藕丝流云逆行雨。

堕鸦春绿不胜梳，撩乱芳风浩无主。杀青欲竟吟鬼妒，苏堤已远波声苦。
霓裳词十首 其六
王建（唐代）

弦索摐摐隔綵云，五更初发一山闻。武皇自送西王母，新换霓裳月色裙。
信笔
陆游（宋代）

少年醉眼傲王侯，末路悲歌夜饭牛。
济世有时生一念，镜中白发劝人休。
责己
朱经（清代）

勿谓寸阴短，既过难再获。勿谓一丝微，既缁难再白。

赴善登崇山，寡过扫尘积。一日省一愆，三月未盈百。

责人不肯恕，责己每自匿。愿言砥廉隅，此身敢虚掷。
孝宗皇帝挽词五首
陈傅良（宋代）

岂以崇高极，能忘凛凛忧。
衣甲三浣旧，费为十金休。
熊馆无秋猎，期门绝夜游。
恭惟怀显德，真可缔孙谋。
上仁宗皇帝乞还山偈
释怀琏（宋代）

千簇云山万壑流，闲身归老此峰头。殷勤愿祝如天寿，一炷清香满石楼。
残腊
韩琦（宋代）

北土严凝气候偏，腊残池馆愈萧然。长河冰塞多寒地，密雪云繁三白天。

妆点瑶林连雾凇，沈埋茵草未羊眠。但知催酿宜城酝，终见春芳次第妍。
再和雪声
王铚（宋代）

天上威仪地岂知，六花寒路夜偏宜。
半空环佩朝元罢，满地珠玑按舞时。
簌簌初随风更急，萧萧却杂霰俱迟。
房公松竹分清俗，除却天声总未奇。
挽薛艮斋
徐定（宋代）

今古名流特地奇，生平学术得真师。
缵将管乐为操蕴，论切周唐入设施。
经理远橅循中道称藩麾。
堪惊四十成埋玉，叹息襟期有未为。
少湖见怀有诗用韵奉酬
孙承恩（明代）

江海蹉跎客，风尘蹇拙人。未辞簪绂累，终拟菊松邻。

浅薄承嘉会，幽閒称病身。聊将慎出处，敢谓异群伦。

有美词林彦，无瑕廊庙珍。明时徵凤鸟，绝代见麒麟。

化雨覃江介，清风洒俗尘。文山人仰岱，学海士知津。

远荷金声赠，常怀玉树亲。矢心期佩服，此志敢教沦。
闺怨
佚名（宋代）

有约未归蚕结局，小轩空度牡丹春。夜来拣尽鸳鸯茧，留织春衫寄远人。
论真红色
贾似道（宋代）

眼如椒子遍身红，腿脚如霜须尾同。
若逢敌手君休怕，数番咬死又成功。
论书绝句
刘墉（清代）

苏黄佳气本天真，姑射风姿不染尘。
笔软墨丰皆入妙，无穷机轴出清新。
姑苏晚泊
吴锡畴（宋代）

有味吟边景，无愁醉里身。
如何连夜梦，只是到家频。
更永迟留月，梅寒漏泄春。
吴王台下泊，访古待清晨。
蝶恋花·小院深深门掩亚
欧阳修（宋代）

小院深深门掩亚。寂寞珠帘，画阁重重下。欲近禁烟微雨罢，绿杨深处秋千挂。
傅粉狂游犹未舍。不念芳时。眉黛无人画。薄幸未归春去也，杏花零落香红谢。
赠高九万并寄孙季蕃二首 其一
刘克庄（宋代）

诸人凋落尽，高叟亦中年。行世有千首，买山无一钱。

紫髯长拂地，白眼冷看天。古道微如线，吾侪各勉旃。
疏怀 其十二
王元俸（明代）

数亩池塘近杜陵，西岩一室映疏藤。

水声入夜静堪听，山色逢疏始可登。

松下恋巢寒雨鹤，溪边扫叶夕阳僧。尘冠却挂知閒事，移住中峰再上层。
僧院影堂
许浑（唐代）

香销云凝旧僧家，僧刹残灯壁半斜。

日暮松烟空漠漠，秋风吹破妙莲华。
上严廉访十首
熊禾（元代）

汉兴历数世，兹事竟未遑。
一绝不复续，千载重慨慷。
房魏辅贞观，汗渖空流浆。
开宝袭唐陋，仪俨负义方。
穷老
陆游（宋代）

穷老宁须叹，吾生得已多。
风埃弃朝帻，烟雨弄渔蓑。
富屋乌爰止，闲门爵可罗。
人生只此是，得酒且高歌。
次韵孙户曹朴柳湖
苏辙（宋代）

疏慵非敢独违时，野性颠狂不受羁。
犹有曲湖容笑傲，谁言与物苦参差。
水干生草曾非恶，鹤舞因风忽自怡。
最爱柳阴迟日暖，幅巾轻屦肯相随。
吴故宫
常建（唐代）

越女歌长君且听，芙蓉香满水边城。

岂知一日终非主，犹自如今有怨声。
题时觉寺在在堂十二首
舒坦（宋代）

榛棘丛中旧草堂，千年谁复辩兴亡。
累累付与张仪印，珍重空中一炷香。
花山
释清远（宋代）

石龟不念岁月古，旧记已灭名尚留。道傍苍木老霜雪，涧畔野草随春秋。

讹传细读华阳传，灵迹独闻姚比丘。可凭定力验今昔，人间万事徒悠悠。
梦中作四首
曹勋（宋代）

八景云舆驾六龙，东方常御太和风。
箫笳冉冉升黄道，冠剑重重拜木公。
深居杂兴六首
林逋（宋代）

薄夫何苦事奸奸，一室琴书自解颜。
峰后月明秋啸去，水边林影晚樵还。
文章敢道长于古，光景浑疑剩却闲。
多少烟霞好鱼鸟，令人惆怅谢东山。
再次韵
陈造（宋代）

平日四方念，见谓石作肠。
即今还家梦，绊骥首屡骧。
不作垂橐叹，藏书颇青箱。
此灯可无传，儿孙共翁长。
烛影摇红 题抱香室填词图
谭祖任（清代）

清绝幽姿，岁寒荏苒霜华劲。一尊江国对流霞，香泛吟边冷。

坐阅严宵向永。写骚怀、哀弦泪迸。冰壶澹抱，几许仙心，琼疏春靓。

回首前游，郡楼啸傲边鼙靖。莼丝鲈雪恋西风，愁话沧桑影。

尘海波涛靡定。念沈忧、孤芳自警。閒门却扫，瑶想参差，翛然人境。
送李粹
陈宓（宋代）

太末先生道德尊，朅来闽底佐雄藩。
两年不作如弦急，千里真成挟纩温。
南亩但闻农击壤，列城那得吏敲门。
胸中久蕴经纶业，盍上星辰侍紫垣。
沁园春（甲辰饯尤木石赴九江帅）
李曾伯（宋代）

大江之西，康庐之阴，壮哉此州。有舳舻千里，旌旗百万，襟喉上国，屏翰中流。弹压鲸波，指麾虎渡，著此商川万斛舟。青毡旧，看崇诗说礼，缓带轻裘。

十年泉石优游。久高卧元龙百尽楼。正九重侧席，相期岩弼，一贤砥柱，聊试边筹。了却分弓，归来调鼎，得见茂洪可复忧。谈兵暇，问琵琶歌曲，无恙还不。
六么令（仙吕重九）
周邦彦（宋代）

快风收雨，亭馆清残燠。池光静横秋影，岸柳如新沐。闻道宜城酒美，昨日新醅熟。轻镳相逐。冲泥策马，来折东篱半开菊。

华堂花艳对列，一一惊郎目。歌韵巧共泉声，间杂琮琤玉。惆怅周郎已老，莫唱当时曲。幽欢难卜。明年谁健，更把茱萸再三嘱。
和李伯时韵送行七首
曹勋（宋代）

居临潮落潮生地，占得溪南溪北云。
紫陌清歌同听曲，丹丘连日喜逢君。
句 其六
王安中（宋代）

桃花春有信，结子遍昭阳。
赠医师
庞尚鹏（明代）

悬壶长揖玉堂仙，细饮尝甘橘井泉。神农往矣不可问，华佗妙处谁能传。

采药玄岩降虎豹，烹丹石鼎生云烟。共论医国回天手，调燮须从未病年。
莘老葺天庆观小园有亭北向道士山宗说乞名与
苏轼（宋代）

春风欲动北风微，归雁亭边送雁归。
蜀客南游家最远，吴山寒尽雪先晞。
扁舟去后花絮乱，五马来时宾従非。
惟有道人应不忘，抱琴无语立斜晖。
石州慢 过邹愚谷十二楼废址
杨芳灿（清代）

桐帽棕鞋，无端寻到，最销魂处。交镮凝紫，碎屏腐碧，谁家庭宇。

斜阳一片，照见十二楼空，钗光扇影销何许。双燕不知愁，只衔花私语。

凄楚。靖安坊冷，金谷园空，繁华无主。付与摊钱牧竖，捞虾村女。

微波如淀，可惜金粉塘边，芙蓉莲子随他去。剩一树棠梨，葬年年春雨。
草砌铺茵
吕渊（明代）

东风芳草正芊芊，匝砌铺茵亦可怜。叠翠不当车马径，生香偏近绮罗筵。

蒙茸雅称游人坐，葱茜犹宜醉客眠。想见明公行乐处，只疑身在碧云边。
昭阳对雪口号示李生
胡直（明代）

云横海峤接天黄，坐看飞花积素光。地变方壶珠作树，身疑玄圃玉为堂。

那誇绝调惊三楚，为卜丰年入万箱。绮阁郎君休讶冷，铁衣都护在沙场。
虞司理留同官面饭
曹彦约（宋代）

玉版初参后，桄榔半醉中。
谁知三里外，有此五人同。
移座淋头雨，开窗拂坐风。
明朝公事了，假道访虞公。
拟古 其一
宋书升（清代）

结发为夫妇，两小无猜疑。如何遘不淑，中道相乖离。

自君之出矣，不复画蛾眉。思君如蚕茧，日日吐春丝。

春丝终有断，妾意无止期。
阅视赏射
方岳（宋代）

边角悲鸣霜扑地，将校宁甘泼寒戏。
熊旗引队柳营晓，大羽插腰生意气。
虎皮半卷并铁刀，臂鞲蜀锦团鵰袍。
士不敢喘那敢骄，肃听号令惟所操。
捻弦唾手试弓刀，例物角花金碗的。
左军右军分两翼，簇簇飞星点红砾。
一麾白羽入肩摩，三军欢踊声鸣鼍。
教头喝赐谁多，铁丝箭者无以过。
大风飞云歌汉歌，安得一箭开关河。
汉家君王自神武，边头将臣如卧虎。
觉吾目中无此虏，待射金牌大郎主。
石崖天齐勒碑颂，那知援笔无燕许。
金陵杂兴二百首
苏泂（宋代）

江鸥野鸭自保社，黑黑白白斗分明。
东边唼唼西边舞，安得吾身似汝轻。
听乐山人弹易水
贾岛（唐代）

朱丝弦底燕泉急，燕将云孙白日弹。

嬴氏归山陵已掘，声声犹带发冲冠。
既以前韵赠勉翁复怀廷玉因次
唐庚（宋代）

千金骏骨买虚名，骥老通衢价未评。逐去定知穷不死，向来元以句为生。

东风又见莺朋友，北信难凭雁弟兄。欲寄此怀惟有月，天涯分与故人明。
伏读秀野刘丈閒居十五咏谨次高韵率易拜呈伏乞痛加绳削是所愿望 其二 积芳圃
朱熹（宋代）

乐事从兹不易涯，朱门还似野人家。行看靓艳须携酒，坐对清阴只煮茶。

晓起苍凉承坠露，晚来光景乱蒸霞。平生结习今馀几，试数毗那襋上花。
忍辱仙人 妙用
丘处机（宋代）

千古圣贤皆一轨。亘初得得从心起。除此逍遥安稳地。无馀理。自然消息恬然美。不在劳神并苦己。般般放下头头是。选甚花街并柳市。虚空体。本来一物无凝滞。
题黄君以发拟文公书院梁文及赋
方回（元代）

滔天笔势百川东，小待清霜万壑空。
能草子虚上林赋，更须收敛入檀弓。
丁未春日瓶中梅殊未开二首
范成大（宋代）

暖合无人到，寒枝为我横。
情钟吹蕊破，静极觉香生。
老去魂休断，春来眼且明。
逃禅时索笑，百匝傍窗行。
春晓
陈允平（宋代）

晓风猎猎卷芭蕉，帘幕深深燕子巢。
十二画栏都倚遍，一双蝴蝶上花梢。
赠莫云卿
欧大任（明代）

西北有高台，其下浮云驰。突兀千黄金，云自昭王时。

中涓去已久，马首将何为。谁知弓旌代，沦落岩壑姿。

莫生骐骥种，俶傥不可羁。过都万里至，自许九代奇。

羊肠阪诘曲，盐车奚所之。奏书两未售，抱策行当辞。

蓟门秣朝刍，滹沱饮流澌。五花跃且鸣，洗濯松江湄。

皇家图骏求，绝足还来斯。君其振长策，岐路宁足悲。
嗟哉董生行
韩愈（唐代）

淮水出桐柏，山东驰遥遥千里不能休；淝水出其侧，

不能千里百里入淮流。寿州属县有安丰，

唐贞元时县人董生召南隐居行义于其中。刺史不能荐，

天子不闻名声。爵禄不及门，门外惟有吏，

日来征租更索钱。嗟哉董生朝出耕夜归读古人书，

尽日不得息。或山而樵，或水而渔。入厨具甘旨，

上堂问起居。父母不戚戚，妻子不咨咨。嗟哉董生孝且慈，

人不识，惟有天翁知，生祥下瑞无时期。家有狗乳出求食，

鸡来哺其儿。啄啄庭中拾虫蚁，哺之不食鸣声悲。

彷徨踯躅久不去，以翼来覆待狗归。嗟哉董生，谁将与俦？

时之人，夫妻相虐，兄弟为雠。食君之禄，而令父母愁。

亦独何心，嗟哉董生无与俦。
清明连上巳
张方平（宋代）

踏青原上饮，祓禊水边歌。佳节相连好，游人一倍多。
次韵子椿五首 其三
李之仪（宋代）

踏碎琼瑶聊步，行陪笑语多时。一段难逢佳事，五篇消得新诗。
赠洪山霖藏主
管讷（明代）

上人典藏东岩阁，阅尽西来贝叶书。秋水莲花千百亿，一莲花上一真如。
史太师入觐赐带以不知官高卑玉带悬金鱼为韵
释宝昙（宋代）

何年倦霖雨，言田亦公心。
一犁不入土，无因致千金。
奉赠李八丈判官（曛）
杜甫（唐代）

我丈时英特，宗枝神尧后。珊瑚市则无，騄骥人得有。

早年见标格，秀气冲星斗。事业富清机，官曹正独守。

顷来树嘉政，皆已传众口。艰难体贵安，冗长吾敢取。

区区犹历试，炯炯更持久。讨论实解颐，操割纷应手。

箧书积讽谏，宫阙限奔走。入幕未展材，秉钧孰为偶。

所亲问淹泊，泛爱惜衰朽。垂白乱南翁，委身希北叟。

真成穷辙鲋，或似丧家狗。秋枯洞庭石，风飒长沙柳。

高兴激荆衡，知音为回首。
简斯远兼怀成父
赵蕃（宋代）

闻道篮舆出行田，归来药裹手亲煎。旱而不雨热尤剧，节且立秋凉未便。

我亦南山成卧疾，弟犹北阙未回船。江南已自伤流落，何况湖南路渺然。
次滕彦真韵三首 其三
赵蕃（宋代）

我欲湘西看，行须觅渡船。何如临绝顶，得以尽长川。

鸥鹭烟云临，蚊虻埃𡏖前。隐宁分大小，那更别山廛。
登蓬莱山谢雨
陈宓（宋代）

师座兹山几百春，精神长是念斯民。我非济旱为霖手，合作岩隈洒扫人。
大雅吟
石崇（魏晋）

堂堂太祖。
渊弘其量。
仁格宇宙。
义风遐畅。
启土万里。
志在翼亮。
义分有二。
周文是尚。
于穆武王。
奕世载聪。
钦明冲默。
文思允恭。
武则不猛。
化则时雍。
庭有仪凤。
郊有游龙。
启路千里。
万国率从。
荡清吴会。
六合乃同。
百姓仰德。
良史书功。
超越义代。
唐虞比踪。
寒炉偶坐戏呈任道
强至（宋代）

人事车轮转，年光木叶摧。
交情论晚岁，生意共寒灰。
未足胜宽褐，那能暖冻杯。
知君寻气类，不为附炎来。
听泉
邹浩（宋代）

天中悬日月，激激正鸣泉。洗耳岂吾事，披襟聊石边。

焦桐无杂弄，佩玉有群仙。欲识偃溪语，于今蹄与筌。
观潮因寄五弟拊生日
赵抃（宋代）

祝弟生辰不惮遥，元丰六稔庆三朝。源源祺寿来无尽，一似钱江两信潮。
三月登湘阴景醇湖山堂时江涨而雨未止
释德洪（宋代）

烟雨溟濛暗小窗，湖山堂下水连江。已欣一叶浮千顷，更爱飞来白鸟双。
绍兴祀神州地祇十六首 彻豆用《成安》。
郊庙朝会歌辞（宋代）

展牲告全，乃登于俎。竣事而彻，侑以乐语。奉釐宣室，祚我神主。

敛敷庶民，并受其祜。
太康六年三月三日后园会诗
张华（魏晋）

暮春元日，阳气清明。祁祁甘雨，膏泽流盈。习习祥风，启滞导生。

禽鸟翔逸，卉木滋荣。纤条被绿，翠华含英。

于皇我后，钦若昊乾。顺时省物，言观中园。燕及群辟，乃命乃延。

合乐华池，祓濯清川。泛彼龙舟，溯游洪源。

朱幕云覆，列坐文茵。羽觞波腾，品物备珍。管弦繁会，变用奏新。

穆穆我皇，临下渥仁。训以慈惠，询纳广神。好乐无荒，化达无垠。

咨予微臣，荷宠明时。忝恩于外，攸攸三期。犬马惟慕，天实为之。

灵启其愿，遐愿在兹。于以表情，爰著斯诗。
读乐天集戏作五绝
苏辙（宋代）

乐天引洛注池塘，画舫飞桥映绿杨。
潩水隔城来不得，不辞策杖看湖光。
婺源胡氏屏山楼
郑玉（唐代）

楼外青山列翠屏，矮窗放入眼增明。丹青花草春描画，水墨林泉秋写成。

变化四时无俗韵，登临千古有馀清。高人对此不容语，独倚阑干看晚晴。
观灯玉台体十首 其三
徐铉（宋代）

双阙重闉夜不关，金车宝马晓应还。亭亭明月临瑶席，灼灼华灯照玉颜。
临江仙（笙妓梦云，对居士忽有翦发齐眉修道之语）
赵长卿（宋代）

蕊嫩花房无限好，东风一样春工。百年欢笑酒樽同。笙吹雏凤语，裙染石榴红。

且向五云深处住，锦衾绣幌从容。如何即是出樊笼。蓬莱人少到，云雨事难穷。
梁王宅侍宴应制同用风字
韦安石（唐代）

梁园开胜景，轩驾动宸衷。早荷承湛露，修竹引薰风。

九酝倾钟石，百兽协丝桐。小臣陪宴镐，献寿奉维嵩。
张戡北骑
吴激（宋代）

张生鞍马客幽都，却笑灵光笔法粗。祗今白首风沙里，忆向江南见画图。
次韵叔父咏竹二首 其一
苏过（宋代）

江湖犹在眼，水竹角幽寻。故买比邻宅，期分数亩阴。

影侵书帙乱，色映绿苔侵。肃杀秋将至，霜馀出茂林。
玄洲倡和十首 其七 紫轩
张雨（元代）

玄窗太霞气，赤书洞古文。借问轩中主，莫是紫阳君。
三月二十八日枣柏大士生辰用达本情忘知心体合为韵作八偈供之时在建康狱中 其三
释德洪（宋代）

人间皆热恼，我自不随情。一室闲趺坐，天魔魂震惊。

百千大火聚，中有片玉清。大哉慈忍力，妙湛合无生。
童丱须知 其二
史浩（宋代）

南蕃有鸟翠葳蕤，千百为群自在飞。负痛衔冤无罪死，将来贵室缕冠衣。
赤松涧诗
沈约（南北朝）

松子排烟去。
英灵眇难测。
惟有清涧流。
潺湲终不息。
神丹在兹化。
云軿于此陟。
愿受金液方。
片言生羽翼。
渴就华池歌。
饥向朝霞食。
何时当来还。
延伫青岩侧。
东池诗
叶清臣（宋代）

园林日将暮，缅怀池上酌。
轻烟隐孤屿，绿水摇虚阁。
人闲山鸟静，风馀岸花落。
稚子晚盪归，扁舟自飘泊。
纵游
陆游（宋代）

人事元知不可谐，名山踏破几青鞋。
百钱挂杖无时醉，一锸随身到处埋。
驿壁读诗摩病眼，僧窗看竹散幽怀。
亦知诗料无穷尽，灯火萧疏过县街。
次韵曲水泛舟四首 其二
苏过（宋代）

谪仙来人间，风流占名城。时将琬琰句，自和钧天声。

好语一题拂，群趋耳争倾。溶溶此溪水，似契高人情。

未许五湖去，聊为一舟横。我意正浩渺，酒觞且徐行。

仍呼明月来，孤光与檐平。邈焉想尘寰，万类方营营。
论语绝句一百首
张九成（宋代）

体不勤劳谷不分，毅然植杖俯而耘。
从前一向空担板，大道元来亦未闻。
哀应真李先生三首 其一
刘摰（宋代）

名教心为乐，逍遥志自求。遂成君子隐，初异道家流。

风月闲三楚，巾裳付一丘。空馀清泰院，云藓旧岩秋。
读法华五首 其四
释德洪（宋代）

慈和自是山林服，知见长凝宴寝香。要与如来同止宿，却须常拂法空床。
咏史六首·陈胜吴广
乐雷发（宋代）

假号偷名只可怜，枉抛钱鎛弄戈鋋。
陇头燕雀应相笑，鸿鹄元来是项燕。
木棉
艾可叔（宋代）

收来老茧倍三春，匹似真棉白一分。
车转轻雷秋纺雪，弓弯半月夜弹云。
衣裘卒岁吟翁暖，机杼终年织妇勤。
闻得上方存节检，区区欲献野人芹。
过信州
高克恭（元代）

二千里地佳山水，无数海棠官道傍。
风送落红搀马过，春风更比路人忙。
食荠糁
张耒（宋代）

论斤上国何曾饱，旅食江城日至前。
常慕藜羹最清好，故应不糁愧吾原。
秋叶二绝 其一
张侃（宋代）

绕窗山水富清妍，古木阴中隐乱蝉。一叶迎秋无尽日，勾萌还复待明年。
新秋感兴三首 其一
王崇简（明代）

忆昔谁人秉国成，甘泉烽火岁频惊。盈庭聚讼惟钩党，伏阙求官藉论兵。

坐使威权归北寺，遂令盗贼躏西京。五陵豪贵皆尘土，日暮青磷遍野横。
晚晴出行近村闲咏景物
陆游（宋代）

雪云吹尽木阴移，正是先生曳杖时。
老挬行将新长犊，空桑卧出寄生枝。
医翁暮过囊探药，筮叟晨占手布蓍。
谁谓人间足忧患，未妨古俗自熙熙。
再和
胡寅（宋代）

今年花是去年梅，又对春风一笑开。
不似飞霙能顷刻，香中更有和羹才。
送江倅
徐积（宋代）

昔之别驾，则有王祥。其民歌之，海隅称焉。今亦有人，能绍厥后。

民之悦之，称不容口。庶民所见，乃其皮肤。见察情伪，见敏簿书。

见法平恕，见狱空虚。事见无留，才见有馀。己不敢肆，人安厥居。

其所见者，止于君子。良士大夫，谓其所性。得之刚毅，所以能断。

所以无蔽，所以敢为，所以勇义。决遣簿书，是其馀事。

汉之朱博，赵张龚尹。抚恤大众，何独古人。王祥虽贤，失在宝刀。

正而平者，心则不摇。人或赠之，则弗受之。借曰受之，何佩有之。

弗佩曰正，曰平维平，宜于朝廷。用之一方，一方之纲。

在我者正，是谓为政。
去冬以纸衾遗刘彦冲刘有诗来谢以二绝句答之 其二
吕本中（宋代）

锦绣堆床已不宜，芬芳淑郁又成痴。心知此被无他巧，能与山翁换好诗。
春霁
宋祁（宋代）

一雨初晴小雾披，海天羊胛报晨晖。寒消艳雪沈楼唱，暖入重帘御袷衣。

柳外轻黄纷漠漠，梅梢残白怅微微。烟皋笑电无穷乐，行御鲸牙逐锦翚。
水仙子·咏竹
马谦斋（元代）

贞姿不受雪霜侵，直节亭亭易见心。渭川风雨清吟枕，花开时见凤寻。文湖州是个知音。春日临风醉，秋霄对月吟。舞闲阶碎影筛金。
华亭杂感 其四
元璟（清代）

一片孤云何所依，梦魂只向越山归。千盘涧道雪浮屐，十里松山翠扑衣。

霜栗遥知猿采熟，肉芝怕被鹿衔稀。自嗟踯躅风尘久，不耐登高送雁飞。
寄浔阳赵校书
赵嘏（唐代）

帘下秋江夜影空，倚楼人在月明中。不将行止问朝列，

唯脱衣裳与钓翁。几处别巢悲去燕，十年回首送归鸿。

那应更结庐山社，见说心闲胜远公。
题金廷标写意秋英十八种 其五 蓝雀花
弘历（清代）

有身有尾有双睛，翔向芳丛得少停。恰似昂然语绛帻，一般托迹在禽经。
自嘲绝句
冯涓（唐代）

取水郎中何日了，破柴员外几时休。

早知蜀地区娵与，悔不长安大比丘。
可怜
薛季宣（宋代）

可怜瓯越湖山主，厌向黄紬听衙鼓。斗鸭能言名自呼，子规归衙啼声苦。

伤情羁雁怯离群，适意驯猫哺相乳。端是三年贫客官，方春定得离南浦。
李参政见招游龙鹤山归途有作
魏了翁（宋代）

乱涧穿云十里閒，好风吹袂出重出。
潺潺流水半归壑，唧唧候虫皆闭关。
兴念岁时惊变态，静观物化识加环。
并溪的皪梅花树，已带明年春事还。
寂照院
李新（宋代）

世路沉迷正厌醒，故山洗出缬龟屏。
已因丽句迎门笑，更得疏篁作眼青。
和孙莘老游龙洞寄孙傅师
秦观（宋代）

苇萧传火度冥冥，作入清都醉魄醒。
草隐月崖垂风尾，风生阴穴带龙腥。
壁间泉贮千锺碧，门外天横数尺青。
更欲仗筇留顷刻，却疑朝市已千龄。
太宗皇帝挽歌 其二
王禹称（宋代）

舜化无偏党，尧年欠耄期。世间人自哭，天上事难知。

终让东封礼，遂成南狩悲。金銮旧学士，头白涕涟洏。
送张翼西附马还京
张宸（清代）

昨岁星霜共尔行，今年杨柳又啼莺。漳河铜雀淹新雨，燕市金台赴晓旌。

我醉但题《鹦鹉赋》，君归重惜凤凰声。妆楼翠幕春无数，憔悴人间孙子荆。
张助甫自陜西参议迁按察开府于池久之不至乃闻仍移陜西按察赋此寄之
王世贞（明代）

候吏江头黯尽还，依然真气向函关。自来河内无如寇，又道征西祗一班。

露冕再行三辅雨，除书虚摄九华山。祇愁沙塞黄尘色，渐入麒麟画里颜。
何太中挽词二首
陈师道（宋代）

哀挽诸儒竞，丰碑故吏繁。
素车纷雨泣，丹旐与风翻。
几地留遗爱，他年作九原。
涕流耆旧尽，不独为乡园。
志宏复示秋意五篇次韵和之 其五
李纲（宋代）

秋兴殊未极，秋溪可杭苇。顺流欲东行，一观沧溟水。

洗我万古愁，胸中莹无滓。又欲归梁溪，候门有稚子。

携幼酒盈樽，泛此东篱蕊。躬耕复著书，茗饮追甫里。

听子场屋声，入我山林耳。文字惊世人，一日传万纸。
喜于鳞视关中学因寄二首 其一
王世贞（明代）

侧目其如邺下名，谈经仍贵济南生。天回太华风前色，地坼黄河雨后声。

遂有玺书高北斗，欲令词笔重西京。毋论王贡弹冠事，即使渔樵气亦平。
续访得七人 程伊川
王十朋（宋代）

轲伋诚明学，弟兄传以心。易微于九师，闭门自钩深。
谪居黔南十首 其三
黄庭坚（宋代）

冷淡病心情，暄和好时节。故园音信断，远郡亲宾绝。
润州甘露寺弹筝
苏轼（宋代）

多景楼上弹神曲，欲断哀弦再三促。
江妃出听雾雨愁，白浪翻三动浮玉。
（金山名。
）唤取吾家双凤槽，遣作三峡孤猿号。
与君合奏芳春调，啄木飞来霜树杪。
聚远台
韩淲（宋代）

遥遥聚远台，是岂俗所要。只宜我行适，信得山水妙。

地高出林表，眇邈有殊调。主人运心匠，择胜出素料。

陂陀阐微径，俯视溪可照。匪云赋新诗，聊尔索言笑。

三月青春深，风林杜鹃叫。
维扬少年与孟氏赠答诗（孟氏游家园作）
孟氏（唐代）

可惜春时节，依然独自游。无端两行泪，长只对花流。
每见吕南二郎中新文辄窃有所叹惜因成长句以咏所怀
白居易（唐代）

双金百炼少人知，纵我知君徒尔为。望梅阁老无妨渴，

画饼尚书不救饥。白日回头看又晚，青云举足蹑何迟。

壮年可惜虚销掷，遣把闲杯吟咏诗。
汪{左山右客}仁教授即官舍作斋予以独冷名之
曾几（宋代）

昔君困虀盐，蓬首窗下读。
秋萤屡乾死，明月以为烛。
麻衣肘欲穿，才换一袍绿。
岂知冷淡债，十载偿未足。
书斋开冰厅，败壁数椽屋。
横经缀鹄鹭，未省进凫鹜。
穷通更事耳，裘扇有反覆。
直今张罗地，便恐车击毂。
先生粲可流，示现著冠服。
从渠势炙手，了不见凉燠。
小诗应大笑，笑我未忘俗。
金露香徐蕙唐过访不值留诗次韵奉答
蔡敬一（清代）

南岳归来日未斜，洞门寂寂锁烟霞。唤回鹤梦三千岁，手种碧桃刚著花。
野迳
文同（宋代）

山圃饶秋色，林亭近晚晴。
禽虫依月令，药草带人名。
排石铺衣坐，看云缓带行。
官闲惟此乐，与世欲无营。
送陆月湖归玉峰
林尚仁（宋代）

行李无多半是诗，买船兼载鹤同归。
思君晚泊吴江冷，风卷芦花几雁飞。
镜湖新篁坞歌
谢宗鍹（明代）

湖外有山城不隔，山光湖光两相借。湖以藏坞人不知，岛与湖波合冥漠。

岛中之人坐清晓，但见千里万里白。湖所尽处无非山，历历去身不盈尺。

由岛测湖乃无边，山立其外高反逼。似将凝峙佐空旷，上者苍寒下沉碧。

环岛为居竹閒之，茏葱一丘靡留隙。孤烟袅袅镜中浮，日出波沸岛皆赤。

离离菰蒲香满湖，湖面鸟飞去无迹。游人共指销夏澳，六月无风自萧槭。
示弟
许浑（唐代）

自尔出门去，泪痕长满衣。家贫为客早，路远得书稀。

文字何人赏，烟波几日归。秋风正摇落，孤雁又南飞。
昔年二首
赵文（宋代）

少年如此已成枯，我亦重来白鬓须。
正使冥冥有知识，不知还认阿兄无。
威德方丈桂著花长官赵两山相过
释居简（宋代）

举子忙时节，秋庭桂子春。暂分餐菊伴，来款种花人。

密影窥檐小，繁英趁月新。发硎盘错外，树下看修轮。
渔阳
杜甫（唐代）

渔阳突骑犹精锐，赫赫雍王都节制。猛将飘然恐后时，

本朝不节非高计。禄山北筑雄武城，旧防败走归其营。

系书请问燕耆旧，今日何须十万兵。
诗三百三首 其六十五
寒山（唐代）

乘兹朽木船，采彼纴婆子。行至大海中，波涛复不止。

唯赍一宿粮，去岸三千里。烦恼从何生，愁哉缘苦起。
客有传黄戎州三绝句者因次韵
晁说之（宋代）

驴技已过目，戎衣方骇心。
文章端自误，痛悔空在今。
己丑十九日由吴淞北行海中遇风雪二十四日大沽候潮用东坡出峡韵同伯晋苏生作
关棠（清代）

千花滞春江，遵海得清旷。十日溷芳尘，登舟寄孤畅。

僬僬仆走下，床床客分上。乘桴九夷俱，望友三益访。

旧雨新喜见，今游后难忘。笑语谷雷𥔀，深谈溪泉涨。

房蜂杂主宾，坩鲊错盆盎。宵卧纷酣梦，晨兴愕奇状。

蜒雨昼既霾，沙雪宿加酿。风排群足跛，波震余心荡。

膨腹杂若糟，涔头眩迷向。屏息求安隐，挥手谢供帐。

屡簸豆跃箕，欲镕金失矿。正命知平生，危想入谲诳。

水裂蛟窟眠，漈落鱼腹葬。杌隉历昏旦，在险气逾王。

窥窗挂桅镫，欹枕打船浪。众中能赌诗，病起讵扶杖。

夺席肆幽探，倚壁接高唱。忠信愧波涛，颠连存想像。

狂澜世终回，斯文天不丧。潮来丁字沽，矫首倏寻丈。
清平乐
庄棫（清代）

昼长人静。红日纱窗映。午梦初回魂乍定。说是伤春酒病。

罗衫汗透难乾。簟纹玉腕斑斑。起向中庭闲步，一双胡蝶帘间。
浣溪沙
欧阳炯（唐代）

落絮残莺半日天，玉柔花醉只思眠，惹窗映竹满炉烟。
独掩画屏愁不语，斜欹瑶枕髻鬟偏，此时心在阿谁边？
天碧罗衣拂地垂，美人初著更相宜，宛风如舞透香肌。
独坐含嚬吹凤竹，园中缓步折花枝，有情无力泥人时。
相见休言有泪珠，酒阑重得叙欢娱，凤屏鸳枕宿金铺。
兰麝细香闻喘息，绮罗纤缕见肌肤，此时还恨薄情无。
识得
赵崇嶓（宋代）

识得聱牙字，三生拙未除。
闲居两疏传，余事二王书。
老任衣冠古，贫从俎豆疎。
农人适相告，早晚出犂锄。
夜吟
巴峡鬼（唐代）

秋径填黄叶，寒摧露草根。猿声一叫断，客泪数重痕。
范待制约游庐山以故不往因寄
梅尧臣（宋代）

平昔爱山水，兹闻庐岳游。
远期无逸兴，独往畏湍流。
举手谢云壑，栖心惭鸟鸥。
香炉碧峰下，应为一迟留。
普天乐·翠荷残
滕宾（元代）

翠荷残，苍梧坠。千山应瘦，万木皆稀，蜗角名，蝇头利。输与渊明陶陶醉，尽黄菊围绕东篱。良田数顷，黄牛二只，归去来兮。
次吴良贵雪中归韵
方梓（宋代）

儿时谐笑几庐扉，聚散浮云天上衣。季子客貂宁复敝，买臣乡锦暂宜归。

驾涛巨舰风千里，覆屋长松雪十围。父子交游吾独拙，向来惭作辅车依。
临江仙
贾少卿（宋代）

月寺星轺尘梦断，如今平地仙人。烟霞卷起旧精神。焚香金鸑鷟，书奏玉麒麟。

闻道枫宸求侍从，看庆命重新。且将风月剩酬身。樽中长有酒，花下不辜春。
寄题盘山云峰通济桥 其二
曾丰（宋代）

通往通来无四旁，津梁未必不相妨。吾行拗折津梁柱，尽放途人蹈大方。
次韵张录携书见过
方岳（宋代）

君家自有神奇在，底用浓熏到马班。
黄石一编灯火外，紫芒双剑斗牛间。
谁能莫府初开印，闻有诗人便入山。
雨过勘厅春草绿，与吾意思政相关。
清明日增城客次恭怀家慈 其一
梁宪（明代）

去年今日节，侍母奉鸡豚。膝下立诸子，怀中抱幼孙。

扶舆花满径，酌酒果当轩。语笑风帘外，盘蔬款弟昆。
西林访铦师
陈造（宋代）

天将宿雨净春空，却著湖山鼓吹中。
载酒言辞藉花伴，运斤来看斲泥工。
前身师定参寥子，拙宦吾今张长公。
挽首人间皆长物，未妨分飨北窗风。
赠仪制林双台督学湖广
黄廷用（明代）

仪曹旧是蓬瀛侣，十载班联五凤楼。玉露新沾仙掌曙，碧天遥动使星秋。

月明湖水全侵幌，雁掠芦花半度舟。回首奎文光灿烂，夜深偏照帝王州。
次韵吉老十小诗
黄庭坚（宋代）

万木霜摇落，山呈斧凿痕。
痴蝇思附尾，警鹤畏乘轩。
颂古一百则 其二十五
释正觉（宋代）

扇子破，索犀牛，棬挛中字有来由。谁知桂毂千年魄，妙作通明一点秋。
寻诗两绝句
陈与义（宋代）

楚酒困人三日醉，园花经雨百般红。
无人画出陈居士，亭角寻诗满袖风。

爱把山瓢莫笑侬，愁时引睡有奇功。
醒来推户寻诗去，乔木峥嵘明月中。
泊然
释元肇（宋代）

真个无营者，方能向此居。花间谁是蝶，池上不知鱼。

竹户清阴碎，苔阶翠点疏。东西几片壁，只贴坐忘书。
书叹
陆游（宋代）

只道才高始不容，无才也堕骇机中！市朝回首已陈迹，日月催人成老翁。
仗马自贪三品料，云鹏方驾九天风。
今朝有喜君知否，拣得烟汀下钓筒。
鹧鸪天（寄情）
李吕（宋代）

脸上残霞酒半消。晚妆匀罢却无聊。金泥帐小教谁共，银字笙寒懒更调。

人悄悄，漏迢迢。琐窗虚度可怜宵。一从恨满丁香结，几度春深豆蔻梢。
访洪山海禅师用季翔韵
管讷（明代）

今朝立春风物熙，东岩阁前寻远师。烟霞丘壑旧游处，金碧楼台新构时。

东风官马去何疾，落日家童行欲疲。我亦清斋不饮酒，与尔结社同幽期。
擣衣曲
熊禾（元代）

北望悠悠音信少，空房念远心常早。
流萤煜煜夜稍清，寒雁嗈嗈寒已到。
细丝清水练方新，在椸半湿日中明。
隔篱翁媪寐不熟，月落尚闻砧杵声。
将军锦帐环歌舞，百战尚迟归寸土。
老农肩米肉成疮，思妇裁衣泪如雨。
题杭州孤山寺
张祜（唐代）

楼台耸碧岑，一径入湖心。
不雨山长润，无云水自阴。
断桥荒藓涩，空院落花深。
犹忆西窗月，钟声在北林。
重漩孩子相院
丘葵（宋代）

三年挂搭此丛林，今日重来思转深。
雨过残阳如月色，风来老树作潮音。
青山历历留人住，白鹭悠悠契我心。
日暮荒村苦无伴，虚廓曳杖自行吟。
盆松
戴亨（清代）

矫矫虬龙势，亭亭数寸阴。讵知霜烈日，独抱岁寒心。

老石嶙峋白，苍根礧砢深。无材堪大用，乌几伴枯吟。
显应观桃花
周弼（宋代）

白云随鹤乘将去，深碧桃花满故宫。
三十六簧明月夜，不知何处吸春风。
讽炼金方士
唐寅（明代）

破衣衫中破布裙，逢人便说会烧银。
君何不烧自家用，何必苦心送给人。
绍兴中与陈鲁山王季夷从兄仲高以重九日同游
陆游（宋代）

重楼杰阁倚虚空，红日苍烟正郁葱。
乡国归来浑似鹤，交朋零落不成龙。
人生真与梦何挍，我辈故应情所锺。
泪渍清诗却回棹，不眠一夜听鸣蛩。
分得惠山泉送张公实参议还浙江
程敏政（明代）

岿然九龙山，下有鸣玉声。苍藓络深罅，溅溅流石泓。

逝人一回首，倒影下空明。峰头陆羽祠，俯瞰若有情。

峰麓听松庵，织竹存遗铛。我昔停征车，凭阑濯尘缨。

一𣂏毛发爽，再饮肌骨清。中𤃩乃伯仲，此品宁虚名。

张公佐浙省，矫矫人中英。峻操如隐之，冰蘖相峥嵘。

泉石岂无癖，所羁在王程。官舟忽南下，寻源重兹行。

怀古应有作，颠崖念苍生。龙团笑茶谱，石鼎怜诗盟。
书吴门韩封君友兰卷二首 其二
于慎行（明代）

兰苕何猗猗，结根在秋坂。皓露夕以零，靡迤风自远。

幽人秉冲尚，眷言树九畹。匪资服媚荣，将以华岁晚。

生不当门户，馀香流茂苑。郁彼背堂萱，相对方婉婉。

持此永年寿，愿言加餐饭。
高士颂九十一首 其二十七 颜回
黄省曾（明代）

颜氏之子，不怍簟瓢。心斋白日，志迥青霄。圃衣田食，大圣游交。

鼓琴蓬荜，可以逍遥。
梧桐
郑允端（元代）

梧桐叶上秋先到，索索萧萧向树鸣。为报西风莫吹却，夜深留取听秋声。
九月八日邀秦杨二计部宴显灵道院
区大相（明代）

玄宫秋正好，灵景此中开。爽气西山入，云光北阙来。

褰霞寻道侣，采菊送仙杯。明日重阳酒，还登何处台。
送赵嗣勋签书昭庆军幕
翁卷（宋代）

当时一万言，亲擢自临轩。
况有从前例，难辞不次恩。
下峰云带寺，震泽水浮村。
多少闻名者，争来识状元。
立冬日香山静宜园驻跸 其二
弘历（清代）

漫补登高约，聊抒望远襟。乾坤千古运，天地一人心。

契妙神常达，忘筌思亦深。衙官屈宋者，祗道解工吟。
醉春风·浅酒人前共
佚名（宋代）

浅酒人前共，软玉灯边拥。回眸入抱总合情，痛痛痛。轻把郎推。渐闻声颤，微惊红涌。
试与更番纵，全没些儿缝，这回风味成颠狂，动动动，臂儿相兜，唇儿相凑，舌儿相弄。
峡山
蒋之奇（宋代）

昨从浈阳来，暮过峡山寺。适闻新昌寇，道路传者沸。

余时不敢留，一苇翻然逝。虽经绝妙境，已负清幽意。

捲帘坐船，船极目望苍翠。有如逢珍宝，不暇贮箧笥。

又如过屠门，大嚼涎垂喙。每欲问其详，曾莫得图志。

道人山中来，为我谭一二。犀去金锁沈，猿归玉环坠。

赵胡垂钓石，岿然出江际。穆王双车辙，想像常按辔。

汉晋五仙人，曾骑五羊至。俊霭二禅师，神力与迎驭。

岧峣五岳塔，初自昆崙施。三祖石堪奇，僧粲尝所憩。

上方狮子台，下视见云气。异花成帐幄，红紫嫣然媚。

蒙茸绿崖草，茎叶相覆被。或黄如金钗，或白如珠珥。

造化穷天巧，肖像名殊异。梁间许浑诗，壁上李翱记。

但知考事迹，何暇评文字。清远中古宿，俯压南海澨。

退之贬潮阳，亦曾经此地。幢碎逢飓风，雷电助其势。

我来幸无恙，恬然不忧畏。祥飙送轻帆，默已荷神赐。

此归会有日，维舟就津次。当为小盘桓，历览尝夙志。
奉送戚都护归田四首
陈第（明代）

黄金散尽结英雄，不负行间尺寸功。
却愧十年鞍马下，捐躯空慕古人风。
八角
许月卿（宋代）

八角亭中天似水，七言城里夜未央。
主人解榻贤材馆，门客避堂上下床。
籁寂寂时星历历，泉涓涓处山苍苍。
主人门客皆觞咏，羽扇纶巾独篆香。
郊居五首
李复（宋代）

岁回秋向闰，九日菊未华。
青青东篱下，强起折还家。
岂无樽中酒，对这空叹嗟。
后日开已晚，弃置今如何。
寿理伯雍同知
陆文圭（元代）

理侯人之父，亦复兼母慈。
束吏如顽奴，煦民犹婴儿。
闯门无杂宾，铃下生蛛丝。
内闻读书声，日晏忘晨炊。
上马出署事，坐看棠阴移。
人静报休衙，闭阁方退思。
廷中相戒言，慎勿干以私。
但祝公百岁，长为良吏师。
公言抚字劳，良吏安可为。
方当上印绶，自与赤松期。
用安之韵招君从安之正叔不疑二十六日南园为
司马光（宋代）

真率春来频宴聚，不过东里即西家。
小园容易邀嘉家，馔具虽无亦有花。
雨夜宿清都观
韦应物（唐代）

灵飙动阊阖，微雨洒瑶林。复此新秋夜，高阁正沉沉。

旷岁恨殊迹，兹夕一披襟。洞户含凉气，网轩构层阴。

况自展良友，芳樽遂盈斟。适悟委前妄，清言怡道心。

岂恋腰间绶，如彼笼中禽。
刘梧州挽章
吕祖谦（宋代）

驷马高车照路光，幡然改辙兴何长。
空山猿鹤惊无恙，同社鸡豚乐未央。
祗见岁华来冉冉，不知耆旧去堂堂。
北邙道上麒麟冢，谁得归休十载强。
送归中丞使新罗
耿湋（唐代）

远国通王化，儒林得使臣。六君成典册，万里奉丝纶。

云水连孤棹，恩私在一身。悠悠龙节去，渺渺蜃楼新。

望里行还暮，波中岁又春。昏明看日御，灵怪问舟人。

城邑分华夏，衣裳拟缙绅。他时礼命毕，归路勿迷津。
感秋寄远
白居易（唐代）

惆怅时节晚，两情千里同。离忧不散处，庭树正秋风。

燕影动归翼，蕙香销故丛。佳期与芳岁，牢落两成空。
至青阳先寄韩子苍
吴则礼（宋代）

秃发羁臣百不忧，树头树底鸣栗留。游方便具屈宋眼，出世真成陶谢流。

著冠来籴太仓米，捩柁故转长淮舟。莫问铜钱恰三百，浇肠一斗与君谋。
蕙兰芳引 和冒鹤汀韵，赠畹华
程颂万（清代）

坊畔倚栊，尽凄听、故京遗曲。殢海角行尘，拚老大还讳哭。

扇香恨罥，散梦绮、湘天余绿。苦万场唤遍，姓字传芬相续。

忍赚修梅，中年痴况，袖绊寒竹。忆庵语人回，闲访旧窗片玉。

惊心量海，泪珠几斛。饶翠禽、偏占晚枝春独。
仙游潭五首·北寺
苏辙（宋代）

君看潭北寺，何用减潭南。
不到还能止，重来独未厌。
荒凉增客思，贫病觉僧惭。
饮水寒难忍，谁言栢子甘。
寄栖白大师二首
贯休（唐代）

流浪江湖久，攀缘岁月阑。高名当世重，好句逼人寒。

月苦蝉声嗄，钟清柿叶干。龙钟千万里，拟欲访师难。

苍苍龙阙晚，九陌杂香尘。方外无他事，僧中有近臣。

青门玉露滴，紫阁锦霞新。莫话三峰去，浇风正荡淳。
秋宵七恨 其七 雁
李昱（明代）

洞庭波寒秋影乱，几回相失声相唤。草木黄落始来宾，颇似人生系微宦。

数年寄书长不达，应负冥冥在霄汉，吁嗟恨尔之秋雁。
送韩仲常游武康
袁藩（清代）

风急霜清木叶凋，江南微雪路迢迢。寒云雁度金山寺，明月舟回宝带桥。

长剑雄游增气色，短歌生计悔渔樵。余英溪畔时回首，好寄音书慰寂寥。
偈颂一百零一首 其七十九
释慧性（宋代）

穹窿山里老于菟，一点圆明烁太虚。八角磨盘空里转，寥落林泉意自殊。

超物象，绝名模，将为胡须赤，更有赤须胡。
读书万峰庵幼弟简斋以诗见寄次韵和答
李大儒（清代）

莲峰飞鸟上，引手接明霞。檐浅云常宿，松深日易余。

山僧惟习静，野鹿解衔花。吾亦忘机客，埋名谁复夸。
题汤子敏松石山房歌
刘崧（元代）

苍苍云松，磊磊白石，层冈盘盘二水隔，君从何年此卜宅。

茆茨窈窕通柴关，屋前正对宣华山。苍苔满地人迹绝，但见群木紫翠交其间。

禾川西来抱山脚，主簿潭空日光薄。石面青烟薜带垂，叶间晴雪松花落。

采山钓水皆清风，胡为汨没尘埃中。看君有子如玉树，觉我憔悴成衰翁。

愁来颇亦耽幽趣，安得携家就君住。忆在花阴把卷时，黄鹂啼满青楸树。

江鱼秋肥山果红，有酒莫放金尊空。人生适意在深隐，富贵时来安所蒙。
宿安流亭
王十朋（宋代）

弭棹宿溪亭，全家梦寐惊。明朝速解缆，莫待浊流平。
台州兜率寺淳熙三年孟春作 其三
林宪（宋代）

寺门阚南江，江势浩相向。风云互吞吐，山色豁林𣝡。

潮头捲飞烟，白雨挟春涨。中夜鹅鹜喧，谁家海船上。
吏隐堂为郑参议题
张祈（宋代）

平时谷口驰声名，只今朝市心如水。
司马政成方外趣，官事莫如相料理。
公堂卜筑在人境，钟阜孱颜是吾里。
瑶林琼树风尘外，白雪阳春谈笑里。
花间有酒可逃禅，客至忘吾还隐几。
便应诏登金马门，乐此徜徉聊复尔。
君王神圣相伊周，虎豹空山不可留。
招我白云二三子，弹冠径出从公游。
乌石醴泉
侯应遴（明代）

乌石旧传一酒星，犹看□气□青冥。味分河汉能为醴，清比沧浪可濯缨。

红杏春泼思玉液，梧桐秋老望金茎。明时共沐恩波厚，满道壤歌带醉听。
题卷雪楼
周紫芝（宋代）

三国英雄气似云，江南只数故将军。借令马上身犹健，应笑中原鼎尚分。

谥册屡沾新雨露，断碑空说旧功勋。斜阳万里明如雪，独倚栏干酒半醺。
送别
杨凭（唐代）

江岸梅花雪不如，看君驿驭向南徐。

相闻不必因来雁，云里飞輧落素书。
春怀 其一
卫宗武（宋代）

伊耆司化权，与物何落落。不见阳和敷，但闻风雨恶。

柔绿尚含滋，水红悭破萼。动植久陵暴，至仁同橐籥。

可使令行冬，寒威肆馀虐。便须转机栝，曜灵俾灼烁。

芬芳千万林，薰为红紫幄。庶俾竞春徒，薄有登台乐。
贺澹庵先生胡侍即新居落成二首
杨万里（宋代）

清庙欹斜一笑扶，归来四壁亦元无。
可怜拙计输余子，住破僧房始结庐。
三迳非遥人自远，万间不恶我何须。
冥搜善颂终难好，贺厦真成燕不如。
次元明韵寄子由
黄庭坚（宋代）

半世交亲随逝水，几人图画入凌烟？
春风春雨花经眼，江北江南水拍天。
欲解铜章行问道，定知石友许忘年。
脊令各有思归恨，日月相催雪满颠。
华岳
薛能（唐代）

簇簇复亭亭，三峰卓杳冥。每思穷本末，应合记图经。

发地连宫观，冲天接井星。河微临巨势，秦重载奇形。

太古朝群后，中央擘巨灵。邻州犹映槛，几县恰当庭。

鹤毳坛风乱，龙漦洞水腥。望遥通北极，上彻见东溟。

客玩晴难偶，农祈雨必零。度关无暑气，过路得愁醒。

羽客时应见，霜猿夜可听。顶悬飞瀑峻，崦合白云青。

混石猜良玉，寻苗得茯苓。从官知侧近，悉俸致岩扃。
黄山古松歌应潘大中丞教
鲍倚云（清代）

轩辕施手开鸿濛，削起六六青芙蓉。奇秀半缘松与石，裂石诡芙成古松。

千株万株不藉土，人代渺历超秦封。灵区幽绝几人到，到者惊叫夸神工。

路指天门两翁揖，一迎一送分西东。经亘双壁势蜿蜒，文殊道上眠苍龙。

髯张角崭卧将起，疑潜疑现风云从。峰登始信划中断，下临绝壑危桥通。

枝生彼岸横此浒，殷勤引臂扶游踪。游人见松不见干，松名破石穿玲珑。

环抱有若母怀子，争奇倒挂莲花峰。倒挂苍虬发上指，一丝壁窦长青葱。

离奇更说蒲团好，软铺密织云千重。何当一佛分一具，诸天花雨飞晴空。

高不盈尺围数丈，佳处略与棋枰同。棋枰松在平天杠，松鬣井井横兼纵。

顶平若砥枝若罫，仙家一局何时终。就中奇绝推扰龙，一峰突兀千峰中。

松与峰斗峰腹坼，猿鸟何敢撄其锋。盘拿郁积怒未已，左枝横曳苍烟笼。

拖岚抹翠数峰远，飘摇柳线青茸茸。精华终古日霜结，诸峰八面来朝宗。

得非神仙恣狡狯，镌铲造化天无功。天公凝睇久生妒，破石先见雷火红。

蒲团飏去龙夜逝，丁丁樵斧来悲风。吁嗟神物半失护，识者感叹心忡忡。

我生山中未见山，幽探徐拟策短筇。山图记载百不一，奇姿环状难形容。

藤络莎被遍崖谷，一松抵一仙人逢。黄山灵气不可尽，翎茵铁干绵春冬。
王安石待客
曾敏行（宋代）

王安石在相位，子妇之亲萧氏子至京师，因谒公，公约之饭。翌子，萧氏子盛服而往，意为公必盛馔。子过午，觉饥甚而不敢去。又久之，方命坐，果蔬皆不具，其人已心怪之。酒三行，初供胡饼两枚，次供猪脔数四，顷即供饭，旁置菜羹而已。萧氏子颇骄纵，不复下箸，惟啖胡饼中间少许，留其四傍。公取自食之，其人愧甚而退。
访明月堂
顾逢（宋代）

山路亦迢迢，殷勤访久要。
三门虽未入，一仆已相遨。
枕臂眠平石，扶筇过险桥。
诗翁归步醉，空费酒旗招。
寄彭泽陈明府
董嗣杲（宋代）

田头遇白叟，争说长官清。
决讼如转烛，往往得其情。
高风古灵派，惠泽流花城。
荷锸遍阡陌，咸乐及时耕。
桑埂翠阴老，稻坂黄云平。
积爱发谣诵，连屋歌壤声。
春山映酒艳，秋篱挹金英。
我滞亦已久，欲往摇心旌。
有时递信音，展转思盍并。
重当买孤航，展拜陶渊明。
踏莎虞美人 何梦华西湖买春图
王倩（清代）

山黛舒颦，柳眉展喜。何郎买得春归矣。销魂亲指与婵娟。

知否十年梦绕、断桥边。帘卷花梢，妆成镜里。五湖一舸差堪拟。

蓬窗人影望如倦。愿化鸳鸯飞傍、总宜船。
高邮旅泊书怀寄淮东提举蔡成甫观兼呈郑使君弇三首 其三
程俱（宋代）

长夏热欲死，迎秋气已清。蚊蝇任来往，螟螣尚纵横。

行止厌人问，栖迟真自惊。使君高义在，解榻见深情。
送何维良归新淦
黄仲昭（明代）

北风初酿寒，吹老都门柳。柳下送君行，高歌酌尊酒。

君家兄弟不可当，攀龙济济游帝乡。宪部仙郎唐杜景，词垣吉士宋朱昂。

君亦承家富文藻，甘旨庭闱娱二老。数年风雨不连床，几度池塘空梦草。

朅来万里趋京师，金昆玉季情怡怡。捲帘笑对荆花树，击节醉吟棠棣诗。

回首孤云飞绝巘，乡心应与云舒卷。祇愁去住别离难，奚恤往来行路远。

酒阑催上潞河舟，潞河之水随东流。帆影忽经红叶岸，棹歌迥入黄芦洲。

去路行行望桑梓，桑梓微茫隔溪水。箧中重整旧斑衣，膝下跪斟新绿蚁。

家君昔宰幽燕南，尊翁载铎来杏坛。山斗光中识颜色，珠玑落处聆笑谈。

君家仲兄乡进士，论交于我最知己。紫陌相逢未几旬，云山依旧成千里。

题诗今日送君归，令人却忆十年时。一乐堂中欢会处，殷勤为我道相思。
野鸽
梅尧臣（宋代）

孤来有野鸽，觜眼肖春鸠。
饥肠欲得食，立我南屋头。
我欲如不欲，夜去向何求。
一日偶出群，盘空恣嬉游。
谁借风铃响，朝夕声不休。
饥色犹未改，翻翅如我仇。
炳哉有露凤，天抑为尔俦。
翕翼处其间，顾我独迟留。
凤至吾道行，凤去吾道休。
鸽乎何所为，勿污吾铛瓯。
西斋秋感二十首
方回（元代）

少年妄有意，与世扶危颠。
神游渺八极，讵尝□□□。
□□覆天渺，鼎沸同熬煎。
勺水空自扬，偶兹微命完。
贪夫遂□欲，得所恬以安。
君子抱古见，十事十不然。
观人眼难开，不如返自观。
此心既已了，口亦何必言。
读西京杂记十三首次渊明读山海经韵 其三
李彭（宋代）

湛湛太液池，气接昆崙丘。雕葫紫箨辈，茂密谁能俦。

凫雏与雁子，溯波还复流。偓佺倚黄鹄，往往乘风游。
崇因会王敦素
释德洪（宋代）

眼高四海语英发，自应文章有家法。金陵地肺山川骄，要君诗句时弹压。

东来藉甚名誉传，景星瑞鸟人争先。忽惊华气倾坐客，但觉人品春湖前。

一杯春露容同啜，更看归舟登一叶。遥知笑语散惊鸥，万顷烟波上眉睫。

念君怀中有卿相，何时摸苏一唾掌。要看儒林万口誇，文公诸郎能世家。
和朱水乡韵
赵必象（宋代）

一我独栖栖，相逢又解携。
惊鱼依乱藻，忙燕垒新泥。
亦有种桃者，独无芳草兮。
买舟欲乘兴，风雨黯前溪。